Vier ‘vragmotorkapers’ vasgetrekDie motor waarop die polisie beslag gelê het. Foto: SAPD Vier vermeende kapers wat hulself glo as polisiebeamptes voorgedoen het om ŉ vragmotor te kaap, is die afgelope naweek in Kaapstad in hegtenis geneem. Lt.kol. Andrè Traut, provinsiale polisiewoordvoerder vir die Wes-Kaap, het gesê die inhegtenisnemings volg nadat ŉ vragmotor, wat tabakprodukte vervoer het, Donderdag in Mitchells Plain gekaap is. “Agt verdagtes het ŉ blou lig en sirenes, wat op ŉ wit Ford Focus aangebring is, gebruik om die vragmotor van die pad af te trek en te kaap,” het hy gesê. Die vragmotor is later leeg en verlate in Macassar opgespoor. Beamptes van die polisie se provinsiale teenkapingseenheid en speurders van die Mitchells Plain-polisie het die voorval ondersoek. “ŉ Deeglike ondersoek het die beamptes Sondagoggend tot ŉ adres in Mitchells Plain gelei waar die eerste verdagte, ŉ 32-jarige man, in hegtenis geneem is.” ŉ Ford Focus met ŉ sirene, luidspreker en blou lig is in sy besit gevind. “Binne die voertuig is ŉ polisiemussie en ŉ glimbaadjie gevind en daarop beslag gelê.” Dié man se inhegtenisneming het tot die inhegtenisneming van nog drie verdagtes, tussen 28 en 33 jaar oud, in Silversands gelei. “Omstandighede rakende die saak word steeds ondersoek en meer inhegtenisnemings word verwag. Die vrag tabakprodukte moet ook nog opgespoor word.” Die verdagtes moet binnekort in die Mitchells Plain-landdroshof verskyn.